text: Fire unge reddet i land ved Fanø
  31 maj 2013 kl. 05.13
  Redningsmandskab fra Esbjerg måtte torsdag aften rykke for at hente fire unge mennesker i havsnød vest for Fanø.
  Fire unge mennesker fra henholdsvis Bramming og Esbjerg fik sig torsdag aften en alvorlig forskrækkelse, da de måtte tilbringe flere timer i havsnød.
  De fire unge var sejlet ud fra Hjerting Strand i to småbåde. De unge var så uheldige, at motoren i den ene båd satte ud, og skruen i den anden båd gik i stykker ca. 3 km vest for Fanø, fortæller Syd- og Sønderjyllands Politi.
  Klokken 22.29 modtog politiet nødopkald, og derefter måtte de unge vente i godt to timer på, at redningsbåden fra Esbjerg kunne komme og samle dem op.
  Ingen kom til skade ved episoden.
  